ঢাকায় নিযুক্ত ভারতীয় হাইকমিশনার হর্ষবর্ধন শ্রিংলা বলেছেন, নির্বাচন বাংলাদেশের একান্তই অভ্যন্তরীণ বিষয়। সে কারণে আগামী (একাদশ জাতীয় সংসদ) নির্বাচন নিয়ে আমি কোনো মন্তব্য করব না। গতকাল পররাষ্ট্র মন্ত্রণালয়ে পররাষ্ট্র সচিব এম শহীদুল হকের সঙ্গে বৈঠকের পর সাংবাদিকদের একথা জানান শ্রিংলা। পররাষ্ট্র সচিবের সঙ্গে বৈঠকের বিষয়ে জানতে চাইলে ভারতীয় হাইকমিশনার বলেন, এটি নিয়মিত বৈঠক। দুই দেশের বিভিন্ন প্রকল্প বাস্তবায়নের বিষয়ে আলোচনা হয়েছে। এ ছাড়া সদ্যসমাপ্ত বিমসটেক সম্মেলনের বিষয়ে আমরা আলোচনা করেছি। তিনি বলেন, কাঠমান্ডুতে বিমসটেক সম্মেলনের ফাঁকে বাংলাদেশের প্রধানমন্ত্রী শেখ হাসিনা ও ভারতের প্রধানমন্ত্রী নরেন্দ্র মোদি বৈঠক করেছেন। এই আঞ্চলিক জোটকে আরও শক্তিশালী করার জন্য তারা একমত পোষণ করেছেন। সম্মেলন সফল হয়েছে। হর্ষবর্ধন শ্রিংলা জানান, ভারতের ৫৬০ ও ৫০০ মেগাওয়াটের দুটি বিদ্যুৎ প্রকল্প থেকে বাংলাদেশে বিদ্যুৎ সরবরাহ করা হচ্ছে।